作者：李曾伯
词牌/韵律：贺新郎

paragraphs: 万里归朝去。
倚江亭、绿波碧色，一川晴絮。
赢得威名留草木，玉垒雪山高处。
未应减、平淮裴度。
见说金瓯书字久，待公来、便作商岩雨。
休望却，蜀都赋。
旌旗回首春城暮。
听樯头、飞燕似把，人情低诉。
两两三三鸥鹭里，拍拍船儿一羽。
算惟有、清芬载取。
百万人家儿样恋，恨柳风、不为留连住。
离梦绕，沙堤路。